EFTA-TILSYNSMYNDIGHEDENS DELEGEREDE AFGØRELSE nr. 264/21/COL

af 23. november 2021

om hasteforanstaltninger i Norge i forbindelse med udbrud af højpatogen aviær influenza som omhandlet i artikel 259, stk. 1, litra c), i forordning (EU) 2016/429 og artikel 21, 39 og 55 i delegeret forordning (EU) 2020/687 [2022/40]

Berigtiget ved EFTA-Tilsynsmyndighedens delegerede afgørelse nr. 266/21/COL af 25. november 2021

EFTA-TILSYNSMYNDIGHEDEN HAR —

under henvisning til aftalen mellem EFTA-staterne om oprettelse af en tilsynsmyndighed og en domstol, særlig artikel 1, stk. 2, og artikel 3 i protokol 1 hertil,

under henvisning til den retsakt, der er nævnt i punkt 13 i del 1.1 i kapitel I i bilag I til aftalen om Det Europæiske Økonomiske Samarbejdsområde (herefter »EØS-aftalen«), nemlig Europa-Parlamentets og Rådets forordning (EU) 2016/429 af 9. marts 2016 om overførbare dyresygdomme og om ændring og ophævelse af visse retsakter på området for dyresundhed (herefter »forordning (EU) 2016/429«) (1), som ændret og tilpasset EØS-aftalen ved de specifikke tilpasninger og sektortilpasninger, der er anført i bilag I til nævnte aftale, særlig artikel 257, stk. 1, 258, stk. 1, 2 og 3 samt artikel 259, stk. 1, litra c),

under henvisning til den retsakt, der er nævnt i punkt 13e i del 1.1 i kapitel I i bilag I til EØS-aftalen, nemlig Kommissionens delegerede forordning (EU) 2020/687 af 17. december 2019 om supplerende regler til Europa-Parlamentets og Rådets forordning (EU) 2016/429 for så vidt angår regler for forebyggelse og bekæmpelse af visse listeopførte sygdomme (herefter »delegeret forordning (EU) 2020/687«) (2), som ændret og tilpasset EØS-aftalen ved de specifikke tilpasninger og sektortilpasninger, der er anført i bilag I til nævnte aftale, særlig artikel 21, 39 og 55,

Under henvisning til den retsakt, der er nævnt i kapitel I, del 1.1, punkt 13a, i bilag I til EØS-aftalen, nemlig Kommissionens gennemførelsesforordning (EU) 2018/1882 af 3. december 2018 om anvendelse af visse sygdomsforebyggelses- og -bekæmpelsesregler på kategorier af listeopførte sygdomme og om opstilling af en liste over arter og grupper af arter, der udgør en betydelig risiko for spredning af disse listeopførte sygdomme (»gennemførelsesforordning (EU) 2018/1882«) (3), som tilpasset EØS-aftalen ved de specifikke tilpasninger og sektortilpasninger, der er anført i bilag I til nævnte aftale, særlig artikel 1 og 2 samt bilaget hertil,

som tilpasset EØS-aftalen ved punkt 4, litra d), i protokol 1 til EØS-aftalen, og

ud fra følgende betragtninger:

Højpatogen aviær influenza (HPAI) er en infektiøs virussygdom hos fugle, som kan have alvorlige konsekvenser for fjerkræopdrættets rentabilitet og forårsage forstyrrelser i samhandelen inden for Det Europæiske Økonomiske Samarbejdsområde (herefter »EØS«). HPAI-virus kan inficere trækfugle, som så kan sprede disse vira over lange afstande under deres efterårs- og forårstræk. Forekomsten af HPAI-virus hos vilde fugle udgør derfor en latent fare for direkte og indirekte indførsel af disse vira på bedrifter, hvor der holdes fjerkræ eller fugle i fangenskab. Ved udbrud af HPAI er der risiko for, at sygdomsagensen spreder sig til andre bedrifter, hvor der holdes fjerkræ eller fugle i fangenskab.

Forordning (EU) 2016/429, delegeret forordning (EU) 2020/687 og gennemførelsesforordning (EU) 2018/1882 blev indarbejdet i bilagene til EØS-aftalen med virkning fra den 21. april 2021.

Forordning (EU) 2016/429 udgør en ny lovgivningsramme for forebyggelse og bekæmpelse af sygdomme, der kan overføres til dyr eller mennesker. HPAI er i artikel 9, stk. 1, litra a), nr. i), i forordning (EU) 2016/429 kvalificeret som en listeopført sygdom, der er omfattet af sygdomsforebyggelses- og -bekæmpelsesreglerne deri. I bilaget til gennemførelsesforordning (EU) 2018/1882 er HPAI opført som en kategori A-, D- og E-sygdom som defineret i artikel 1 i samme forordning.

I henhold til artikel 259, stk. 1, i forordning (EU) 2016/429 skal EFTA-Tilsynsmyndigheden (herefter »Tilsynsmyndigheden«) gennemgå de hasteforanstaltninger, som de norske kompetente myndigheder har truffet i henhold til artikel 257, stk. 1, litra a), eller samme forordnings artikel 258 i tilfælde af et udbrud af en listeopført sygdom som omhandlet i artikel 9, stk. 1, litra a), herunder HPAI (»norske foranstaltninger«). I henhold til artikel 259, stk. 1, litra c), skal Tilsynsmyndigheden, hvis den finder det nødvendigt for at undgå uberettigede forstyrrelser i transporten af dyr og produkter, vedtage hasteforanstaltninger som omhandlet i artikel 257, stk. 1, om godkendelse af norske foranstaltninger.

Delegeret forordning (EU) 2020/687 indeholder et supplement til reglerne om bekæmpelse af kategori A-, B- og C-sygdomme i forordning (EU) 2016/429, herunder sygdomsbekæmpelsesforanstaltninger over for HPAI. I forordningens artikel 21 er det fastsat, at der skal oprettes beskyttelses- og overvågningszoner i tilfælde af et udbrud af en kategori A-sygdom, herunder HPAI. Denne regionalisering anvendes især med henblik på at opretholde fugles sundhedsstatus i resten af det pågældende område i Norge ved at forhindre indførsel af patogenet og sikre tidlig påvisning af sygdommen.

Norge anmeldte et udbrud af HPAI i en flok af æglæggende høner i landet den 12. november 2021 (»det første udbrud«) (4). De norske kompetente myndigheder har truffet de nødvendige sygdomsbekæmpelsesforanstaltninger i henhold til delegeret forordning (EU) 2020/687, herunder oprettelse af beskyttelses- og overvågningszoner omkring dette udbrud.

Den 18. november 2021 anmeldte Norge endnu et udbrud (5) af HPAI på en bedrift med æglæggende høner, der er beliggende inden for de zoner, der allerede var oprettet omkring det første udbrud. De norske kompetente myndigheder har truffet de nødvendige sygdomsbekæmpelsesforanstaltninger i henhold til delegeret forordning (EU) 2020/687, herunder justering af de beskyttelses- og overvågningszoner, der blev oprettet omkring det første udbrud, således at de omfatter beskyttelseszonen på mindst tre kilometer og en radius på ti km omkring den bedrift, hvor det andet udbrud fandt sted.

For at hindre unødvendige forstyrrelser i samhandelen inden for EØS er det nødvendigt hurtigt at beskrive de beskyttelses- og overvågningszoner, som Norge har oprettet i forbindelse med udbrud af HPAI.

Beskyttelses- og overvågningszonerne vedrørende HPAI i Norge, hvor sygdomsbekæmpelsesforanstaltningerne i delegeret forordning (EU) 2020/687 anvendes, er derfor opført i bilaget til nærværende afgørelse om godkendelse af de norske foranstaltninger i henhold til artikel 259, stk. 1, litra c), i forordning (EU) 2016/429 og varigheden af den regionalisering, der er nærmere angivet i nævnte bilag.

Tilsynsmyndigheden har gennemgået foranstaltningerne i samarbejde med Norge, og den finder det godtgjort, at grænserne for de beskyttelses- og overvågningszoner, som Norges kompetente myndighed har oprettet, ligger tilstrækkelig langt fra den fjerkræbedrift, hvor det bekræftede nye udbrud er konstateret.

Den 17. november 2021 forelagde Tilsynsmyndigheden ved sin delegerede afgørelse nr. 262/21/COL (dokument nr. 1249845) behørigt udkastet til afgørelse for EFTA-udvalget for dyre- og plantesundhed (herefter »EFTA-udvalget«) i overensstemmelse med artikel 259, stk. 1, og 266, stk. 2, i forordning (EU) 2016/429. Den 23. november 2021 afgav EFTA-udvalget en positiv udtalelse om udkastet til afgørelse. Udkastet til afgørelse er således i overensstemmelse med udvalgets udtalelse.

VEDTAGET DENNE AFGØRELSE:

Artikel 1 De beskyttelses- og overvågningszoner, der er oprettet af Norge i henhold til artikel 21 i delegeret forordning (EU) 2020/687, og varigheden af de foranstaltninger, der skal anvendes i sådanne beskyttelseszoner i henhold til artikel 39 og i sådanne overvågningszoner i henhold til artikel 55 i nævnte delegerede forordning, som følge af udbrud af højpatogen aviær influenza hos fjerkræ eller fugle i fangenskab, oprettes og godkendes på EØS-EFTA-niveau og er opført i bilaget til denne afgørelse.

Artikel 2 Norge sikrer, at: a) de beskyttelseszoner, der oprettes af landets kompetente myndigheder i henhold til artikel 21, stk. 1, litra a), i delegeret forordning (EU) 2020/687, som minimum omfatter de områder, der er opført som beskyttelseszoner i del A i bilaget til denne afgørelse, b) de foranstaltninger, der skal anvendes i beskyttelseszonerne, jf. artikel 39 i delegeret forordning (EU) 2020/687, som minimum opretholdes indtil de datoer, der er angivet for beskyttelseszonerne i del A i bilaget til denne afgørelse.

Artikel 3 Norge sikrer, at: a) de overvågningszoner, der oprettes af landets kompetente myndigheder i henhold til artikel 21, stk. 1, litra b), i delegeret forordning (EU) 2020/687, som minimum omfatter de områder, der er opført som overvågningszoner i del B i bilaget til denne afgørelse, b) de foranstaltninger, der skal anvendes i overvågningszonerne, jf. artikel 55 i delegeret forordning (EU) 2020/687, som minimum opretholdes indtil de datoer, der er angivet for overvågningszonerne i del B i bilaget til denne afgørelse.

Artikel 4 Denne afgørelse træder i kraft på dagen for undertegnelsen.

Artikel 5 Denne afgørelse finder anvendelse indtil den seneste dato, der er anført i bilaget til denne afgørelse, og for hvilke sygdomsbekæmpelsesforanstaltninger i en beskyttelses- eller overvågningszone ophører med at finde anvendelse i henhold til artikel 39 eller 55 i delegeret forordning (EU) 2020/687, alt efter hvad der er relevant.

Artikel 6 Denne afgørelse er rettet til Norge.

Artikel 7 Kun den engelske udgave af denne afgørelse er autentisk.

Udfærdiget i Bruxelles, den 23. november 2021. For EFTA-Tilsynsmyndigheden, der handler i henhold til delegeret beslutning nr. 130/20/KOL Högni S. KRISTJÁNSSON Det ansvarlige medlem af kollegiet Melpo-Menie JOSÉPHIDÈS Medunderskriver som direktør for juridiske og administrative anliggende

(1) Indarbejdet i EØS-aftalen ved Det Blandede EØS-Udvalgs afgørelse nr. 179/2020 af 11. december 2020.

(2) Indarbejdet i EØS-aftalen ved Det Blandede EØS-Udvalgs afgørelse nr. 3/2021 af 5. februar 2021.

(3) Indarbejdet i EØS-aftalen ved Det Blandede EØS-Udvalgs afgørelse nr. 179/2020 af 11. december 2020.

(4) Dokument nr.: 1248890

(5) Dokument nr.: 1249847